Covid-19 eis die lewens van 2 bejaarde Suid-Afrikaners | Netwerk24
Covid-19 eis die lewens van 2 bejaarde Suid-Afrikaners
Deur Verslaggewer 05 April 2020 22:24
Die Covid-19-virus het die lewe van nog twee Suid-Afrikaners geëis wat die sterftesyfer nou tot op 11 te staan bring.
Die departement van gesondheid het Sondagaand die syfers in ’n verklaring bekend gemaak.
Luidens die verklaring het 1 655 Suid-Afrikaners nou positief vir die virus getoets, 70 meer as die syfers wat Saterdag bekend gemaak is.
“Die een oorledene is ’n 82-jarige vrou wat op 29 Maart in die hoësorgeenheid opgeneem is. Sy was kortasem en het koors, lyfseer, 'n droë hoes en seer keel gehad. Sy het voor die virus ook aan hipertensie, diabetes en cholesterol gely,” aldus die verklaring.
Volgens die verklaring was sy van die Wes-Kaap.
Die ander slagoffer is ’n 86-jarige man van KwaZulu-Natal wat op 26 Maart vir brongitis en respiratoriese angs opgeneem is.
Luidens die verklaring het hy aan ’n onderliggende chroniese lugwegsiekte gely.
Dit is nog onseker waar die oorledenes die virus opgedoen het.
Die departement het sy medelye met hul families uitgespreek.
There are now 1655 positive cases of #Covid19SA #CoronavirusInSA. This is an increase of 70 cases since the previous report. pic.twitter.com/WAnHqBttkY